Document ID: /roh_data/filtered/fineweb-2-filterrobots_roh.jsonl.gz/70234

En vista a la stagiun d’enviern hajan giasts ed indigens dapli chaschuns da sa laschar testar, ha communitgà San Murezzan. Ina tala spierta saja numnadamain gia sa cumprovada la stagiun da stad passada. Ella haja dà dapli segirezza da planisar als organisaturs d’occurrenzas.
La spierta augmentada da sa laschar testar porscha la vischnanca davent dad immediat, en collavuraziun cun la PolyClinic San Murezzan SA. Sa laschar testar sin il coronavirus è pussaivel 7 dis l’emna, mintgamai da las 7:45 fin las 12:00 e da las 14:00 fin las 18:30.
Damai che San Murezzan surpiglia ina part dals custs, èsi da pajar per in test 35 francs. Quai uschè ditg che la Confederaziun ed il chantun na decidian betg in’autra schliaziun, scriva la vischnanca.